Publiek oor vuurwerke gewaarsku | Maroela Media
Talle Suid-Afrikaners geniet dit om die nuwe jaar met 'n vuurwerkvertoning te verwelkom, maar is nie altyd bewus van die streng wette en regulasies wat die gebruik van vuurwerke beheer nie.
Brig. Sabata Mokgwabone, woordvoerder van die polisie, het in aanloop tot die komende Nuwejaarsvieringe die publiek herinner dat die gebruik van vuurwerke deur die Wet op Plofstof gereguleer word en dat verskillende munisipaliteite ook bykomende verordeninge het wat beperkings stel en bepalings neerlê oor die gebruik van vuurwerke.
Mokgwabone het beklemtoon dat slegs groot- en kleinhandelaars wat ingevolge die Wet op Plofstof gelisensieer is, by magte is om vuurwerke te verkoop. Geen vuurwerke mag deur 'n straatverkoper of verkoper by 'n vlooimark of uit die kattebak van 'n voertuig verkoop word nie. Enige persoon wat die regulasies soos vervat in die Wet op Plofstof oortree, kan skuldig bevind word aan 'n oortreding en kan 'n boete of tot 12 maande tronkstraf in die gesig staar.
"Die Nuwejaarsvieringe is dikwels vir die polisie 'n uitdaging ten opsigte van nakoming rondom die gebruik van vuurwerke," het hy gesê.
Hy het die publiek aan die volgende aspekte herinner vir die veilige gebruik van vuurwerke:
Dit is onwettig om vuurwerke te gebruik binne 500 m vanaf plofstof, 'n plofstoffabriek, 'n brandstofdepot of 'n gasmeter.
Dit is onwettig om vuurwerke te gebruik binne 'n gebou of by enige openbare deurgang.
Vuurwerke mag nie gebruik word by 'n openbare plek of oord sonder vooraf geskrewe toestemming van die plaaslike owerhede nie.
Slegs wettige vuurwerke mag by 'n gelisensieerde handelaar gekoop word.
Dit is raadsaam om 'n tuinslang of emmer water byderhand te hou wanneer vuurwerke gebruik word.
Moenie vuurwerke in jou hand hou nadat dit aangesteek is nie.
Staan weg van vuurwerke wanneer jy dit aangesteek het en maak seker die vuurwerk wys weg van enige mense, geboue of vlambare stowwe.
Hou troeteldiere ver weg van vuurwerke.
Kinders moet slegs vuurwerke onder die toesig van volwassenes gebruik.
Moet nooit probeer om jou eie vuurwerke te maak nie.
Moet nie onmiddellik stukke van 'n vuurwerk optel nadat dit ontplof het nie omdat dele daarvan moontlik steeds vlam kan vat en ontplof.
Hoop van harte die slim inwoners van Olumpus Country Estate lees die berig….
Geen vuurwerke…. Periode!!!
Ek hoop ook dat die inwoners van clubview in Pta en hennopspark in Centurion die berig sal lees en daar volgens handel
Ek was onder die indruk dat dit teen die wet is?. Hoekom kan ADT en COIN ens nie help om hierdie mense te arresteer nie??. Het hulle enige benul wat dit elke liewe jaar aan die diere doen???
Wat van "Geen vuurwerke in beboude gebied nie"? Almal skiet tussen huise en die gevolg is troeteldiere wat weghardloop of hulself ophang van vrees.